L'alcaldessa de Gandia rep a Blanca Palmer, subcampiona d'Europa de Taekwondo
27 juny 2016

## L'alcaldessa de Gandia rep a Blanca Palmer, subcampiona d'Europa de Taekwondo27 juny 2016Última actualització: 14 juliol 2025

![](../gestion/img/laalcaldesadegandiarecibeablanca.jpg)  
  

**L'Alcaldessa de Gandia, Diana Morant, ha rebut la visita de Blanca Palmer, gandiana que ha estat subcampiona d'Europa de Taekwondo en categoria absoluta i la seua germana, Alba Palmer, actual campiona d'Espanya en 14 anys. També assistia a la recepció la regidora delegada d'Esports, Lydia Morant**

L'alcaldessa de Gandia, Diana Morant i la regidora delegada d'Esports, Lydia Morant, han rebut aquest matí al despatx d'alcaldia a Blanca Palmer, atleta del Club Esportiu Olimpo de Sedaví qui ha estat subcampiona d'Europa absoluta i campiona del Món junior de Taekwondo. Blanca Palmer ha estat acompanyada a la recepció per la seua germana, Alba Palmer actual campiona d'Espanya de Taekwondo en la seua categoria.

**Diana Morant** ha declarat que és un honor per a la nostra ciutat "_tenir dues germanes que compten amb l'esport en la genètica_". Els ha comentat que "_hui el vostre èxit és l'èxit de tota la ciutat per això us felicitem en nom de la ciutat_". Diana Morant destacava que amb la seua joventut Blanca haja arribat tan lluny "_molts ens quedarem somiant fer coses tan grans i Blanca amb 17 anys ja ho ha aconseguit"_. Morant ha felicitat a Blanca Palmer i li ha demanat "_treballa i perseguix els teus somnis perquè eres l'exemple que quan es perseguixen amb esforç i disciplina es poden aconseguir_".

L'alcaldessa de Gandia ha felicitat també a Alba que amb només 14 anys ja està seguint les petjades de la seua germana, una felicitació en nom de la ciutat sencera perquè, com ha afirmat l'alcaldessa "_nosaltres definim l'esport com un aliment de l'ésser humà, no sols la condició física, és una ferramenta que convertix la societat en una societat millor_".

**Blanca Palmer** ha expressat que l'experiència de participar en aquest darrer campionat europeu va ser "molt bonica, i la veritat és que no m'esperava arribar tan lluny perquè era el primer any que participava en aquesta categoria, era la més jove i la resta de participants tenen més experiència". Blanca reconeixia que ha entrenat i ha treballat fort, així com que sempre ha sigut molt constant "_açò ha sigut com una recompensa_" i ha donat les gràcies a l'entrenador i al Club que l'han ajudat a aconseguir-ho. El pròxim objectiu per a Blanca és el campionat d'Espanya junior, on és de les més majors i es proposa com a repte guanyar i poder anar al mundial que enguany se celebra en Canadà.

Pel que fa a **Alba Palmer**, amb 14 anys ja és Campiona d'Espanya i medallista en campionats europeus, ha participat també en campionats mundials i seguix de prop les petjades de la seua germana major. Alba ens explicava que "_ha estat una experiència gratificant perquè després d'entrenar cada dia i preparar-te tens per fi la recompensa de guanyar i poder anar a un europeu_". La seua referència és Blanca, i li agradaria arribar tan lluny com ella.

[Twittear](https://twitter.com/share)